ROZHODNUTIE KOMISIE
z 20. februára 2007,
ktorým sa mení a dopĺňa rozhodnutie 2003/71/ES s cieľom predĺžiť obdobie jeho uplatňovania a ktorým sa zrušuje rozhodnutie 2003/70//ES
[oznámené pod číslom K(2007) 492]
(Text s významom pre EHP)
(2007/130/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín, ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Výskyt nákazlivej chudokrvnosti lososov (ISA) na Faerských ostrovoch viedol k prijatiu rozhodnutia Komisie 2003/71/ES z 29. januára 2003 o určitých ochranných opatreniach týkajúcich sa nákazlivej chudokrvnosti lososov na Faerských ostrovoch (3). Toto rozhodnutie sa má uplatňovať do 31. januára 2007.
(2)
Rozhodnutím Spoločného výboru ES - Faerské ostrovy č. 2/2005 z 8. decembra 2005, ktorým sa mení a dopĺňa rozhodnutie č. 1/2001 ustanovujúce vykonávanie Protokolu o veterinárnych záležitostiach doplňujúceho dohodu medzi Európskym spoločenstvom na jednej strane a dánskou vládou a miestnou vládou Faerských ostrovov na strane druhej (4), sa schvaľuje pohotovostný plán predložený Faerskými ostrovmi pre určité choroby rýb vrátane rýb nakazených nákazlivou chudokrvnosťou lososov v súlade s článkom 15 smernice Rady 93/53/EHS z 24. júna 1993 zavádzajúcej minimálne opatrenia Spoločenstva na kontrolu určitých chorôb rýb (5) („pohotovostný plán“).
(3)
Pohotovostný plán zahŕňa schému vylovenia rýb v súlade s článkom 6 smernice 93/53/EHS. Očkovanie sa stále používa ako stratégia na kontrolu choroby. S cieľom zabrániť rozšíreniu choroby na neinfikované oblasti by mali ochranné opatrenia stanovené v rozhodnutí 2003/71/ES zostať v platnosti, pokým sa vykonáva očkovanie.
(4)
V smernici Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (6) sa ustanovuje, že transpozičné opatrenia prijaté členskými štátmi podľa uvedenej smernice sa musia uplatňovať od 1. augusta 2008. Rozhodnutie 2003/71/ES by sa malo preto zodpovedajúcim spôsobom preskúmať pred týmto dátumom.
(5)
Rozhodnutie 2003/71/ES by sa malo preto zmeniť a doplniť s cieľom predĺžiť obdobie uplatňovania od 31. januára 2007 do 31. júla 2008.
(6)
Výskyt nákazlivej chudokrvnosti lososov (ISA) v Nórsku viedol k prijatiu rozhodnutia Komisie 2003/70/ES z 29. januára 2003 o určitých ochranných opatreniach týkajúcich sa nákazlivej chudokrvnosti lososov v Nórsku (7). Toto rozhodnutie sa uplatňovalo do 1. februára 2004. V záujme zrozumiteľnosti by sa malo uvedené rozhodnutie výslovne zrušiť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 6 rozhodnutia 2003/71/ES sa údaj „31. januára 2007“ nahrádza údajom „31. júla 2008“.
Článok 2
Rozhodnutie 2003/70/ES sa zrušuje.
Článok 3
Toto rozhodnutie je určené členským štátom.
V Bruseli 20. februára 2007